V. Palko, poslanec: (2009-12-04):
Dámy a páni, tento parlament vážnym spôsobom zlyhal na minulej schôdzi tým, že schválil Počiatkov paragraf, ale ešte viacej zlyhal, samozrejme, výbor pre financie, rozpočet a menu, cez ktorý sa tento paragraf dostal do zákona o hazardných hrách absolútne pokútnym spôsobom. Pokútnym spôsobom, tajne, falošne, takpovediac za tmy. Čo ma mrzí, dosť zlyhali aj médiá. A naozaj zdá sa, že, čo sa týka mediálnej sféry, najväčšiu zásluhu majú blogeri, najmä teda blogerka Andreja Kaľavská, ktorá na to upozornila, na ten narastajúci problém vo svojom blogu „Bratislava – prostitútka na Dunaji“. A toto všetko je obrovské zlyhanie, panie poslankyne a páni poslanci, vás, ktorí ste z vládnej koalície a ktorí ste za to zahlasovali, i keď možno mnohí z vás ste boli iba zneužití, či sa necháte takto zneužiť aj v budúcnosti, to už potom bude, samozrejme, vaše vedomé a slobodné rozhodnutie. To, čo sa má stať, je obrovská zmena k horšiemu, ktorá má postihnúť Slovensko v oblasti morálnej, v oblasti sociálnej, v oblasti bezpečnostnej. Má tu vzniknúť hráčske hniezdo, kde sa budú denne mlieť tisíce hráčov, do roka milióny hráčov. Dámy a páni, kriminalistika pozná pojem kriminogénne prostredie, prostredie, ktoré vytvára špecifickým spôsobom špecifický druh kriminality. Pekárne nie sú kriminogénne prostredie, erotické salóny sú kriminogénne prostredie a herne, to každý vie, sú kriminogénne prostredie, vytvárajú zločin preto, lebo morálne pochybným, ale zato finančne výhodným spôsobom možno dôjsť k veľkým ziskom. Keďže je to morálne pochybné, tak to privoláva ľudí, ktorí nemajú problém, majú to svedomie, aby privádzali netušiacich, často naivných ľudí do osobného nešťastia. Aj tam platia zákony ponuky a dopytu, veľa hráčov znamená veľa prostitúcie, veľa prostitúcie znamená dopyt po drogách, znamená to veľa drog, znamená to veľa narkománie, znamená to súboje rôznych bezpečnostných služieb, ktoré sú prerastané s organizovaným zločinom, znamená to pranie špinavých peňazí. To vám povie každý policajt. Čo s týmto bude polícia robiť? Čo to stálo námahy, čo to stálo času, než sa podarilo organizovaný zločin zatlačiť, organizovaný zločin, ktorého príslušníci boli celebritami v minulom desaťročí. Posledné roky sa to podarilo zatlačiť do úzadia. Tento projekt, ktorý tu má vzniknúť, bude povzbudením a naštartovaním, opätovným naštartovaním organizovaného zločinu. Dámy a páni, v takomto rozsahu, ako je rozsah projektu Metropolis, v takomto rozsahu to nechcú nikde na svete. Nechcú to v štátoch, ktoré pritom majú zlú povesť, o ktorých sa často vyjadrujeme kriticky, nechcú to v Rusku, nechcú to už ani na Bahamách, nechcú to nikde, iba na Slovensku. Iba na Slovensku. A potom sa niektorí budú rozčuľovať a smútiť, že aký imidž majú Slováci, aký imidž zaostalcov. Ale toto všetko spôsobujú tí, ktorí tento projekt podporujú. Dámy a páni, iné štáty len pootvárajú dvierka takémuto typu podnikania, v úvodzovkách, ale to, čo ide robiť minister financií, to je ako otvorenie stavidiel na priehrade. A zodpovednosť ministra financií je tu naprosto jasná a je to predovšetkým on, ktorý to spôsobuje v prvom rade. A v druhom rade všetci tí, ktorí ho bránia a ktorí budú za tento projekt, ktorí za to hlasovali a hlasovať budú. No musím povedať, že takýto spôsob rozhodovania, už na to poukázal pán poslanec Mikloško, takýto spôsob rozhodovania, ako predviedol minister financií, to skutočne zodpovedá jednej mentálnej výbave nagelovaného multimilionárskeho motorkára, ktorý sa blazeovane vyjadruje na verejnosti ako minister o babách. To je presne takáto mentálna úroveň. Od takéhoto človeka sa dá očakávať takéto myslenie. Ale čo na to vy, panie poslankyne, páni poslanci, čo na to vy, ktorí zodpovedáte voličom? Dámy a páni, toto je na odchod ministra financií z funkcie. Dámy a páni, Počiatkov paragraf musí ísť preč. My vám teraz ponúkame jednu možnosť, ako to urobiť, novelou zákona o hazardných hrách, ktorú predkladajú Konzervatívni demokrati Slovenska. Môžete podporiť náš návrh zákona a budete čistí pred svojím svedomím, pred voličmi, budete čistí aj v budúcnosti. Ak tento zákon nepodporíte, tým tento problém nebude zmetený zo stola v tomto parlamente, ak tento zákon neprejde. Na najbližšej schôdzi v januári predložíme ďalšiu novelu, ktorou bude odstránenie Počiatkovho paragrafu, odstránenie tejto Počiatkovej pohromy zo zákona o hazardných hrách. Dámy a páni, a tým už končím, takýmto spôsobom riadiť štát nemožno. Nemožno sa zaklínať sociálnym cítením, hovoriť o sociálnej politike, ochrane ľudí a zároveň púšťať na ľudí pohromu. Nemožno sa zaklínať kresťanskými piliermi, o ktorých hovorí skoro každá politická strana, a zároveň konať proti všetkým božím aj ľudských zákonom, zákonom morálky. Takýmto spôsobom to už ďalej nie je možné. A ja by som chcel ešte vyzvať médiá, aj keď sú neprítomné, aby konečne prelomili mlčanie o tomto veľkom škandále, ktorý sa tu udial, pretože ak my budeme mlčať, tak kamene budú hovoriť. Ďakujem vám za pozornosť.